સૌથી પહેલાં તો સંતાનો કોઇ પણ પરિસ્થિતિ કેમ ન હોય તેઓ સાચું બોલે તેવો જ આગ્રહ રાખો. અને આના માટે તમારે પણ હંમેશા સાચું જ બોલવુ જોઇએ. અને બાળક સામે તો કોઇ દિવસ ભૂલથી પણ ખોટું ન બોલશો. બાળક તમારી નાની નાની વસ્તુને યાદ રાખશે અને તેને અનુસરશે. એટલે જો બાળક હંમેશા સાચું બોલે એવુ તમે ઇચ્છતા હોવ તો તમે પણ એમની સામે સાચું બોલો. બાળક પિતા કરતા માતા સાથે વધુ સમય પસાર કરતું હોય છે એટલે એ તમારુ વર્તન જોઇને તમારું અનુકરણ કરશે. સંયુક્ત ફેમિલીમાં ન રહેવા છતાં પણ તમે બાળકને ફેમિલીનું મહત્વ સમજાવો. પરિવારમાં પોતાના કરતા બીજાનો વિચાર કરતા પહેલા શીખવાડો. સ્વાર્થ બાજુ પર મૂકી ઘરના અન્ય સભ્ય વિશે વિચારતા શીખવો. અન્ય કુટુંબીજનોની ગમતી અણગમતી વસ્તુઓનું ભાન કરાવો. જેથી કરીને કોઇ ચીજવસ્તુ કે કોઇ જગ્યા જોતા તેને તરત જ એ સભ્યનો ખ્યાલ આવશે. અન્ય પરિવારજને બાળક સામે સ્વાર્થી બનવા કરતા નિર્દોષપણે જ વ્યવહાર કરવો જોઇએ આવામાં દૂર રહેવા છતાં પણ નજીક હોય તેવો જ અનુભવ થશે. બીજી એક મહત્વની બાબત છે માન-સન્માન. જો તમે માન આપશો તો તમને સામે મળશે. બાળકને નાનપણથી જ નાનાથી લઇને વડીલોનું કઇ રીતે માન જાળવવું તે શીખવવું જોઇએ. ઘરમાં બાળકને દરેક સાથે પ્રેમપૂર્વક વર્તન કેવી રીતે કરવુ એ શીખવવુ. કોઇ પણ ભૂલ થાય તો બાળકને દરેક સામે બોલવાથી કે અપમાનિત કરવાથી તેના મનમાં બદલાની ભાવના ઉભી થશે. પરંતુ એ જ ભૂલ તમે તમારા બાળકને પ્રેમ પૂર્વક, આદરપૂર્વક સમજાવશો તો બીજીવાર એ એવી ભૂલ નહી કરે.